Халмецкія маркі маюць адну асаблівасць. Яшчэ ў 1918 годзе ў Кіеўскай паштовай акрузе на іх была зроблена наддрукоўка ўкраінскага трызубца фіялетавай масцікай. Гэтыя маркі, а таксама маркі Ўкраінскай Народнай Рэспублікі (УНР) мелі распаўсюджанне на тэрыторыі Рэчыцкага павета, бо пасля абвяшчэння УНР паўднёвыя раёны Беларусі — Пінскі, Мазырскі, Гомельскі і ў тым ліку Рэчыцкі паветы — кароткі перыяд былі пад яе кіраваннем. Паштовыя прадпрыемствы ў гэтых паветах падпарадкоўваліся Кіеўскай паштовай акрузе і атрымлівалі для выкарыстання маркі з наддрукоўкай трызубца. У 1920 годзе нескарыстаныя маркі з украінскім трызубцам, якія засталіся на пошце м. Холмеч, былі пераацэнены і атрымалі наддрукоўкі "р".